თბილისის შერიგების ლუთერანული ეკლესია
თბილისის შერიგების ევანგელურ-ლუთერანული ეკლესია (გერმ. Versöhnungskirche in Tiflis) — თბილისში მდებარე ერთადერთი მოქმედი ლუთერანული ეკლესია და საქართველოში ლუთერანული ეკლესიის ცენტრი. მდებარეობს მტკვრის მარცხენა მხარეს, ჩუღურეთის რაიონში, ახლანდ. ტერენტი გრანელის ქუჩაზე, ლუთერანთა ძველი სასაფლაოს ტერიტორიაზე, კომპლექსი აშენებულია 1996–1997 წლებში (არქიტექტორები: უ. კრეპტი, გივი მეტრეველი). ეკლესიასთან ფუნქციონირებს ასევე გერმანული თემის სახლი. საკრალურ დარბაზს შენობის საზოგადოებრივ და საცხოვრებელ ნაწილებთან აერთიანებს ორსართულიანი ვესტიბიული. ეკლესიის ტერიტორია კეთილმოწყობილია, ხეივნის დასაწყისში აგებულია საქართველოში მცხოვრები გერმანელი კოლონისტების ხსოვნის მემორიალი.